‘ผลธัญญะ’จ่อเพิ่มทุนทุ่ม3พันล้านลงทุน5ปี
&#8220;ชวลิต&#8221; ตั้งซีอีโอใหม่ ผันตัวเองไปรุกงานด้านน้ำในต่างประเทศแทน ตั้งเป้า 5 ปีลงทุน 3,000 ล้านบาท รายได้แตะ 2,500 บาท ปีหน้าต้องเพิ่มทุน
17 ม.ค. 2556

“ชวลิต” ตั้งซีอีโอใหม่ ผันตัวเองไปรุกงานด้านน้ำในต่างประเทศแทน ตั้งเป้า 5 ปีลงทุน 3,000 ล้านบาท รายได้แตะ 2,500 บาท ปีหน้าต้องเพิ่มทุน 
นายชวลิต หวังธำรง ประธานกรรมการบริหาร บริษัท ผลธัญญะ (PHOL) เปิดเผยว่า ได้แต่งตั้งให้ นายบุญชัย สุวรรณวุฒิวัฒน์ ให้มาดำรงตำแหน่งประธานเจ้าหน้าที่บริหาร (ซีอีโอ) และให้ดูแลธุรกิจเดิม ส่วนตัวเองและนายธีรเดช จารุตั้งตรง จะหันไปมุ่งมั่นทำธุรกิจบำบัดน้ำเพื่ออุปโภคและบริโภค เจาะตลาดทั้งในและต่างประเทศซึ่งเบื้องต้นจะเริ่มที่พม่าก่อน ลำดับต่อไปมองที่ลาวและจะขยายไปยังเขมรและเวียดนาม 
ทั้งนี้ บริษัทคาดว่าในระยะ 5 ปีข้างหน้า จะใช้เงินลงทุนประมาณ 3,000 ล้านบาท และรายได้จะแตะระดับ 2,500 ล้านบาท จากปี 2555 คาดว่าจะมีรายได้ 800 ล้านบาท
หากเป็นโครงการขนาดใหญ่ลงทุนระดับ 500 ล้านบาทขึ้นไป คงจะหาพันธมิตรร่วมลงทุน ตั้งเป้าให้ผลตอบแทน 15% ต่อโครงการ 
ในปีแรก หรือ 2556 นี้ คาดว่าจะใช้เงินประมาณ 200 ล้านบาท ซึ่งบริษัทจะอาศัยวงเงินกู้จากธนาคารพาณิชย์ แต่ในปีถัดๆ ไปอาจจำเป็นต้องพิจารณาการเพิ่มทุน 
“เรามองการเพิ่มทุน เพราะหลังกู้เงินก้อน 200 ล้านบาท จะทำให้อัตราหนี้สินต่อทุนเพิ่มขึ้นมาอยู่ที่ระดับ 1 เท่า จากเดิม 0.7 เท่า และการเพิ่มทุนจะช่วยประหยัดต้นทุนได้ดีกว่า” นายชวลิต กล่าว